**Infinit de tăceri**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ninge liniște de stele

Peste măgură, pe vale

Și se-ndoaie brațe grele

După salbe de cristale.

De la zare până-n zare

E tăcere argintată

Sub pași limpezi de ninsoare

Ce dansează fermecată.

Se învârte balerină

De sar fulgii de pe plete

Din lumină în lumină

Fără ca să se repete.

Când se ogoiește parcă

Și așa ușor se cerne

Că se-aud cum fulgii calcă

Descălțați peste troiene.

Prin furtunile de pace

Trec încet rănind tihnirea

Că de când mă știu îmi place

Cum recită fulguirea.

Ascultând versuri pufoase

Mă pierd tot în poezie

Și nu-s treburi, nici foloase

Într-o clipă de vecie.

De sus liniștirea ninge

Slove dalbe și tăcute

Parcă mă-nconjoară îngeri

Inima să mi-o asculte.

Numai ea poate să spere,

Visele să și le țese

Jumătate în durere,

Jumătate-n frumusețe.

Încercând cumva a spune

Dintr-un piept timid și veșted

Că e tihna o minune

Și-armonie numai crește.

„Bine - nu vreau să se frângă

Nesfârșirile precise...”

Și trecui ușor pe lângă

Vremea ce încărunțise.

Victor Bragagiu